CELEX: 62020TN0654
Language: bg
Date: 2020-10-27 00:00:00
Title: Дело T-654/20: Жалба, подадена на 27 октомври 2020 г. — Silex/Комисия и EASME

18.1.2021   
            
            
               BG
            
            
               Официален вестник на Европейския съюз
            
            
               C 19/59
            
         
      Жалба, подадена на 27 октомври 2020 г. — Silex/Комисия и EASME
      (Дело T-654/20)
      (2021/C 19/63)
      Език на производството: унгарски
      
         Страни
      
      
         Жалбоподател: Silex Ipari Automatizálási Zrt. (Будапеща, Унгария) (представител: Á. Baratta, адвокат)
      
         Ответници: Европейска комисия и Изпълнителна агенция за малките и средните предприятия (EASME)
      
         Искания
      
      Жалбоподателят моли Общия съд:
      
                  —
               
               
                  да отмени дебитно известие № 3242009492, издадено от EASME на 18 август (наричано по-нататък „дебитно известие“), доколкото с него се разпорежда плащането на 55 454,44 EUR.
               
            
                  —
               
               
                  да отмени писмото от 18 август 2020 г. под номер Ref. Ares(2020)4309529 (наричано по-нататък „писмото“), изпратено от EASME с дебитното известие, доколкото с него се разпорежда възстановяването на 48 238,75 EUR посредством освобождаването на вноската в Гаранционния фонд.
               
            
                  —
               
               
                  да отмени писмото, изпратено заедно с дебитното известие, доколкото съдържащият се в него окончателен финансов отчет квалифицира като недопустими преките разходи за персонал в размер 210 423,11 EUR.
               
            
                  —
               
               
                  да отмени писмото, изпратено заедно с дебитното известие, доколкото съдържащият се в него окончателен финансов отчет квалифицира като недопустими непреките разходи в размер 52 605,78 EUR.
               
            
                  —
               
               
                  да осъди EASME и Комисията да заплатят съдебните разноски.
               
            
         Основания и основни доводи
      
      Жалбоподателят изтъква пет основания в подкрепа на жалбата.
      
                  1.
               
               
                  Първо основание: неизпълнение на задължението за мотивиране.
                  EASME не изпълнила задълженото си за мотивиране, тъй като не обосновала от гледна точка на закона претенциите, съдържащи се в дебитното известие и в придружаващато го писмо.
               
            
                  2.
               
               
                  Второ основание: нарушение на принципа на добра администрация
                  EASME нарушила принципа на добра администрация, доколкото:
                  
                              —
                           
                           
                              Не отговорила по същество на техническите доклади и предложенията на жалбоподателя и на искането за изменение на договора на жалбоподателя.
                           
                        
                              —
                           
                           
                              Не осигурила наличието на project officer в критична фаза на проекта.
                           
                        
                              —
                           
                           
                              Нарушила член 40 от Регламент (ЕС) № 1290/2013 (1) във връзка с назначаването на независими експерти, на което се позовава параграф 2 от него и с изискванията, съдържащи се в параграф 3 на този член относно конфликта на интереси на независимите експерти.
                           
                        
            
                  3.
               
               
                  Трето основание: явна грешка в преценката
                  EASME допуснала явна грешка в преценката като приела в списъка с позовавания, предаден заедно с дебитното известие, че проектът по принцип не изпълнява техническите и търговските глобални цели, тъй като при извършването на преценката не взела предвид факти и документи.
               
            
                  4.
               
               
                  Четвърто основание: неспазване на изискванията за пропорционалност
                  EASME не спазила изискванията за пропорционалност като счела за недопустими 263 028,89 EUR от общо декларираните от жалбоподателя разходи в размер от 804 020,75 EUR.
               
            
                  5.
               
               
                  Пето основание: неспазване на изискването за добро финансово управление и по-специално на изискването за икономичност, ефикасност и ефективност
               
            EASME не взела предвид твърденията на жалбоподателя във връзка с развитието на нуждите на пазара и съответната необходимост от изменение на проекта.
      
         (1)  Регламент (ЕС) № 1290/2013 на Европейския парламент и на Съвета от 11 декември 2013 година за определяне на правилата за участие и разпространение на резултатите в „Хоризонт 2020“ — рамкова програма за научни изследвания и иновации (2014—2020 г.)“ и за отмяна на Регламент (ЕО) № 1906/2006 (ОВ L 347, 2013 г., стр. 81).